Tunisia / Andalusialaiset ja islamista luopuneet/uskonnottomat/ateistit

Tunisia / Andalusians and apostates/nonbelievers/atheists

**Kysymykset**

1. Kohdistuuko ns. andalusialaistaustaisiin tunisialaisiin syrjintää tai oikeudenloukkauksia Tunisiassa? Jos niin, minkälaisia, mitkä tahot ovat niitä toteuttaneet, ja onko oikeudenloukkauksia tapahtunut viime vuosina? Onko tässä alueellisia eroja?  
  
2. Miten Tunisian viranomaiset suhtautuvat islamista luopuneisiin, uskonnottomiin tai ateisteihin? Onko sillä merkitystä, jos henkilö on myös andalusialaistaustainen?  
  
3. Miten tunisialainen yhteiskunta suhtautuu islamista luopuneisiin, uskonnottomiin tai ateisteihin? Onko tässä alueellisia eroja? Onko sillä merkitystä, jos henkilö on myös andalusialaistaustainen?  
  
4. Onko islamista luopuneisiin, ateisteihin tai uskonnottomiin kohdistunut oikeudenloukkauksia? Jos niin, minkälaisia, mitkä tahot ovat niitä toteuttaneet, ja onko oikeudenloukkauksia tapahtunut viime vuosina?

***Questions***

1. Do so called Andalusian Tunisians experience discrimination or rights violations in Tunisia? If so, what is the nature of this discrimination or violations, who are the perpetrators, and have there been instances of this in previous years? Are there regional differences?  
  
2. How do the Tunisian authorities view apostates, nonbelievers and atheists? Does it matter, if the person also is from Andalusian background?  
  
3. How does the Tunisian society view apostates, nonbelievers, and atheists? Are there regional differences? Does it matter, if the person also is from Andalusian background?  
  
4. Have apostates, nonbelievers or atheists experienced rights violations? If so, what is the nature of these violations, who are the perpetrators, and have there been instances of this in previous years?

## 1. Kohdistuuko ns. andalusialaistaustaisiin tunisialaisiin syrjintää tai oikeudenloukkauksia Tunisiassa? Jos niin, minkälaisia, mitkä tahot ovat niitä toteuttaneet, ja onko oikeudenloukkauksia tapahtunut viime vuosina? Onko tässä alueellisia eroja?

Ihmisoikeuskysymyksiä kansainvälisesti tarkastelevien tahojen kuten Amnesty Internationalin[[1]](#footnote-1), Human Rights Watchin (HRW),[[2]](#footnote-2) ja Yhdysvaltojen ulkoministeriön (USDOS)[[3]](#footnote-3) ihmisoikeusraporteista ei löytynyt mainintoja andalusialaistaustaisten tunisialaisten kokemasta syrjinnästä tai oikeudenloukkauksista. Vähemmistöjen ja alkuperäiskansojen asemaa kansainvälisesti tarkkaileva Minority Rights Group (MRG) ei Tunisiaa käsittelevässä maaprofiilissaan mainitse andalusialaistaustaisia tunisialaisia[[4]](#footnote-4). Käytettävissä olevista lähteistä ei löytynyt uutisartikkeleita aiheesta.

Andalusialaistaustaisista tunisialaisista löytyi tietoa vain niukasti, ja suurin osa kyselyvastauksen puitteissa löydetyistä lähteistä käsittelee andalusialaisten tunisialaisten kysymystä lähinnä historian ja kulttuuriperinnön valossa. Andalusialaistaustaisia tunisialaisia tutkineen Marta Dominguez Diazin mukaan Tunisiassa on arviolta noin miljoona andalusialaistaustaista henkilöä, jotka jäljittävät sukutaustansa muslimivallan aikaiselle Iberian niemimaalle. Näiden andalusialaistaustaisten tunisialaisten esi-isät saapuivat Tunisiaan pakolaisina 700-1600 -luvuilla, suurimman muuttoliikkeen sijoittuessa vuoteen 1609, jolloin arviolta 85 000 muslimia nykyisen Espanjan alueelta saapui maahan. Maahan saapuneet andalusialaiset asettuivat omiin naapurustoihinsa Tunisian kaupungeissa ja perustivat uusia kyliä maaseudulle, mutta ovat vuosien saatossa pääasiallisesti sekoittuneet muiden tunisialaisten kanssa, mikä on johtanut selkeästi erottuvan andalusialaiskulttuurin laimentumiseen. Joissain tapauksissa kulttuurillisesti omaleimaiset piirteet ja käsitys kuulumisesta erityiseen yhteiskunnalliseen ryhmään on säilynyt, mihin liittyy endogamian, murre-erojen, taloudellisesti etuoikeutetun aseman ja etnisen segregaation kaltaisia tekijöitä. Käsitykset kuulumisesta erilliseen kulttuurilliseen ja yhteiskunnalliseen ryhmään ovat vaihdelleet eri puolilla Tunisiaa ja eri aikakausina.[[5]](#footnote-5) Dominguez Diazin mukaan Tunisian niin sanotun Jasmiinivallankumouksen (2010-2011) jälkeen itsensä andalusialaisiksi identifioivien tunisialaisten määrä on kasvanut. Dominguez Diaz arvioi, että andalusialaistaustaan identifioituminen on joillekin yksilöille tapa ymmärtää paikkaansa tunisialaisessa yhteiskunnassa[[6]](#footnote-6) ja erityisesti nuoret tunisialaiset ovat verkostoituneet andalusialaisidentiteetin ympärille ja perustaneet esimerkiksi paikallisjärjestöjä andalusialaiskulttuurin säilyttämiseksi. Toisaalta Dominguez Diaz arvioi, ettei andalusialaisidentiteetistä ole Tunisiassa tullut samalla tavalla yhteiskunnallisesti merkittävää kysymystä kuin Marokossa, missä kansalaisaktivistit ovat mobilisoituneet andalusialaisasian ympärille.[[7]](#footnote-7)

Dominguez Diaz on käsitellyt myös kysymystä siitä, voidaanko Tunisian andalusialaisten kohdalla puhua vähemmistöstä ottaen huomioon, että andalusialaiset itse ovat haluttomia näkemään itsensä vähemmistönä, ja että toisaalta andalusialainen kulttuuriperintö nähdään pitkälti osana ”enemmistön” arabo-islamilaista kulttuuriperintöä. Tunisian kohdalla leimallisesti andalusialaiseen kulttuuriin kuuluvat piirteet, kuten chachia-hatut ja ma’louf-musiikki on lisäksi nostettu myös kansallisiksi symboleiksi.[[8]](#footnote-8)

Dominguez Diaz kuvaa historian roolia merkittäväksi siinä, miten andalusialaisuus nyky-Tunisiassa ymmärretään. Useat Dominguez Diazin haastattelemat tunisialaiset kokevat andalusialaisen kulttuuriperintönsä olevan uhattuna erityisesti sen vuoksi, ettei andalusialainen aineeton kulttuuri kykenen kilpailemaan kapitalistisen yhteiskunnan rakenteiden ja tuotannon tapojen kanssa.[[9]](#footnote-9)

Ainoa kyselyvastauksen laatimisen puitteissa tavattu kuvaus andalusialaistaustaisten kokemasta kielteisestä huomiosta löytyy Dominguez Diazin vuonna 2019 julkaisemasta artikkelista. Dominguez Diazin haastattelema andalusialaistaustainen mies kertoo lapsena kylän muiden lasten nimitelleen häntä ’espanjalaiseksi’. Miehen mukaan kylän ei-andalusialaistaustaiset lapset kohtelivat andalusialaistaustaisia ”etäisesti” eivätkä leikkineet heidän kanssaan. Ajan myötä haastateltu mies kertoi ymmärtäneensä, että kyläläiset pitivät andalusialaistaustaisia porvarillisen luokan edustajina, joiden korkeampi yhteiskunnallinen asema oli seurausta heidän esi-isiensä saamista epäreiluista etuoikeuksista. Mies kertoi vanhempana alkaneensa verkostoitua muissa kylissä asuvien andalusialaisten kanssa ja kuulleensa, että monet muut olivat kokeneet samanlaista vihamielisyyttä.[[10]](#footnote-10)

## 2. Miten Tunisian viranomaiset suhtautuvat islamista luopuneisiin, uskonnottomiin tai ateisteihin? Onko sillä merkitystä, jos henkilö on myös andalusialaistaustainen?

Tunisian perustuslain mukaan maan uskonto on Islam ja maan hallitus on ”uskonnon suojelija”. Toisaalta perustuslaki julistaa Tunisian olevan siviilivaltio (ar. *dawla madaniyya[[11]](#footnote-11)*), velvoittaa valtion edistämään maltillisia ja suvaitsevaisia arvoja ja kieltää moskeijojen ja muiden uskonnollisten rakennusten käyttöä poliittisten päämäärien edistämisessä. Perustuslaki takaa uskonnon, omantunnon ja uskonnon harjoittamisen vapauden.[[12]](#footnote-12) Islamista pois kääntyminen (eng. *apostasy*) ei ole Tunisiassa laitonta,[[13]](#footnote-13) eikä laissa USDOS:n mukaan myöskään kielletä lähetystyötä (eng. *proselytism*), mutta pakkokäännytys kielletään.[[14]](#footnote-14)

Yhdysvaltain ulkoministeriön uskonnonvapautta käsittelevän raportin mukaan Tunisian väestöstä noin 99 prosenttia on arvioitu olevan sunnimuslimeita, kristittyjen, juutalaisten, shiiamuslimeiden, bahaiden ja uskonnottomien muodostaessa alle yhden prosentin maan väkiluvusta.[[15]](#footnote-15)

USDOS:n uskonnonvapausraportin mukaan muut kuin muslimioppilaat osallistuvan yleensä koulujen pakolliseen uskonnonopetukseen, mutta voivat halutessaan hakea vapautusta opetuksesta.[[16]](#footnote-16)

Amerikkalaisen Freedom Housen Freedom in the World 2022 -raportin mukaan Tunisian perustuslaki edellyttää uskonnon ja omantunnon vapautta kaikkien uskontojen edustajille ja uskonnottomille ja kieltää uskonnosta luopumista vastustavat kampanjat sekä vihaan ja väkivaltaan kiihottamisen uskonnon perusteella. Toisaalta jumalanpilkka on laitonta ja poliisi voi käyttää sitä perusteena pidätyksille. Islam on Tunisian ainoa valtionuskonto ja islaminopetus on pakollinen osa julkisten koulujen opetussuunnitelmaa. Kristinuskoon kääntyneiden Tunisialaisten todetaan kokevan usein häirintää ja syrjintää. Freedom House antaa Tunisialle uskonnonvapauden toteutumisesta kolme pistettä neljästä.[[17]](#footnote-17)

Humanistijärjestöjen kansainvälisen kattojärjestön Humanists Internationalin julkaisema Freedom of Thought Report pitää Tunisian kohdalla ongelmallisena lakeja, jotka kriminalisoivat uskontoja halventavan puheen ja yleistä järjestystä, moraalia tai julkista säädyllisyyttä uhkaavat teot. Myös muiden lähteiden käsittelemien uskontoa loukkaavien sosiaalisen median julkaisujen aiheuttamien ongelmien lisäksi (katso kyselyvastauksen osa 4.) raportti toteaa julkista säädyllisyyttä koskevan lain johtaneen Tunisiassa muun muassa ramadan-paastoa julkisesti rikkovien henkilöiden pidätyksiin.[[18]](#footnote-18) Myös MRG mainitsee Tunisiaa koskevassa maaprofiilissaan ramadan-paastoa noudattamattomiin henkilöihin kohdistuneet tuomiot julkista säädyllisyyttä ja moraalia käsittelevän lain nojalla (Tunisian rikoslain artiklat 226 ja 226 bis). Tällaisia tapauksia raportoitiin MRG:n mukaan ainakin vuosina 2017 ja 2019.[[19]](#footnote-19)

Kyselyvastauksen laatimisen puitteissa ei noussut esille raportointia, jonka mukaan andalusialaistaustalla olisi merkitystä sille, miten viranomaiset suhtautuvat islamista luopuneisiin, uskonnottomiin tai ateisteihin. Islamista luopuneisiin, uskonnottomiin ja ateisteihin kohdistettuja oikeudenloukkauksia käsitellään kysymyksessä 4.

## 3. Miten tunisialainen yhteiskunta suhtautuu islamista luopuneisiin, uskonnottomiin tai ateisteihin? Onko tässä alueellisia eroja? Onko sillä merkitystä, jos henkilö on myös andalusialaistaustainen?

Arab Barometer -tutkimusverkoston vuonna 2019 julkaiseman kyselytutkimuksen tulosten mukaan lähes joka kolmas tunisialainen pitää itseään ei-uskonnollisena (eng. *non-religious*), tehden Tunisiasta tutkimuksen mukaan vähiten uskonnollisen kaikista arabimaista. Nuorten tunisialaisten kohdalla itseään ei-uskonnollisena pitävien osuus oli vieläkin korkeampi, 46 prosenttia. Itseään uskonnollisina pitävien tunisialaisten osuus oli pudonnut merkittävästi vuoden 2013 vertailukohdasta, mutta myös tuolloin tunisialaiset erottuivat tutkimuksessa vähiten uskonnollisena arabimaana.[[20]](#footnote-20)

Tunnettua tunisialaista ateistia Emna Charguita käsittelevää artikkelia varten haastatellun poliittisen analyytikon ja entisen oikeustieteen professorin Mohamed Kerroun arvion mukaan sekä uskonnollisuus että sekularismi ovat lisääntyneet tunisialaisessa yhteiskunnassa 2000-luvun alun jälkeen. Vuoden 2011 vallankumouksen jälkeen ilmaisunvapauden kuvaillaan Tunisiassa laajentuneen. Kerroun mukaan ateistien ja sekulaarien on aikaisempaa helpompaa puhua avoimesti, mutta samalla myös islamistit ja konservatiivit voivat hyökätä entistä avoimemmin heitä vastaan. Samaa artikkelia varten haastateltu 56-vuotias Khaled Maaref kertoo, että kokee voivansa puhua avoimemmin ateismistaan nyt kuin ennen vallankumousta, mutta kokee silti turvallisuutensa olevan uhattuna islamistien taholta. Artikkelissa todetaan kuitenkin, että tärkein syy sille, miksi ihmiset vaikenevat ateismistaan on arkipäiväisempi sosiaalinen konservatismi – ihmiset pelkäävät sosiaalisten suhteidensa, elinkeinonsa tai uransa kärsivän, jos he kertovat julkisesti ateismistaan.[[21]](#footnote-21)

France 24 julkaisi tammikuussa 2017 tunisialaisen ateistin Myrianin kokemuksia sisältäneen artikkelin ateismista. Artikkelissa Myrian kertoo päätöksensä luopua islamista 19-vuotiaana johtaneen ongelmiin perheen, ystävien ja kollegoiden kanssa. Myrianin isä ja kaksi läheisintä ystävää katkaisivat välit Myrianiin, ja osa kollegoista kieltäytyi tekemästä töitä hänen kanssaan. Muut kollegat syyttivät Myriania jumalanpilkasta. Kolme vuotta myöhemmin Myrian kertoo isänsä hyväksyneen tyttärensä valinnan, mutta vaati, ettei tämä kritisoi uskontoa, osallistu perheen yhteisille aterioille ramadanin aikana tai puhu uskonnosta naapureiden kanssa. Myrian kertoo, ettei juuri puhu ateismistaan muille ihmisille, koska islamistien nousu Tunisian hallituksessa pelottaa häntä. Hän kertoo myös, että ateismiin liitetty stigma yleisesti merkitsee sitä, että monet ateistit eivät kerro avoimesti uskomuksistaan, vaikka Myrian uskookin ateistien määrän kasvaneen vuoden 2011 vallankumouksen jälkeen.[[22]](#footnote-22)

Verkkomedia The New Arabin uskonnonvapautta Tunisiassa käsittelevän artikkelin mukaan uskonnonvapaus oli kaupungeissa suurempi, kun taas poliittinen islamismi oli lisääntynyt maaseudulla. Artikkelia varten haastateltu islamin jättänyt ateisti kuvaa, kuinka hän käyttää salanimeä sosiaalisen median tileillään. Artikkelia varten haastatellun nimettömän viranomaislähteen mukaan valtion toleranssi niin kutsuttua jumalanpilkkaa (eng. *blasphemy*) kohtaan oli tiukentunut sen jälkeen, kun parlamenttiin oli noussut islamistisia puolueita, millä hän viittaa erityisesti Ennahdaan[[23]](#footnote-23).[[24]](#footnote-24)

Humanists Internationalin raporttia varten haastatellut ”Sarah” ja ”Ahmed” kuvailevat kokemuksiaan uskonnottomuudesta Tunisiassa. Sarah kertoo, että ei pyri salaamaan omaa uskonnottomuuttaan muilta, mutta ei myöskään kerro siitä kaikissa tilanteissa. Sarah kertoo pitävänsä uskonnottomuuttaan yksityisasiana, josta kertominen voisi aiheuttaa turhia ongelmia. Hän kertoo ystäviensä hyväksyvän hänet sellaisena kuin hän on, eikä koe uskonnottomuutensa aiheuttaneen hänelle todellisia ongelmia. Ahmed kertoo olevansa valikoiva sen suhteen, kenelle kertoo ateismistaan, koska uskoo väärille ihmisille kertomisen johtavan syrjintään ja torjumiseen yhteiskunnan taholta. Ahmed kertoo äitinsä olevan ateisti ja perheensä olevan hyvin ymmärtäväinen asian suhteen. Ahmed kertoo uskovansa, että työelämässä ateismista kertominen on huono idea ja voisi johtaa syrjintään.[[25]](#footnote-25)

Islamista luopumiseen, uskonnottomuuteen ja ateismiin raportoidaan liittyvän myös sosiaalista stigmaa ja painetta noudattaa julkisesti islamilaisia perinteitä kuten ramadan-paastoa. Islamista kristinuskoon kääntyneet tunisialaiset ovat USDOS:n mukaan kertoneet perheenjäseniltään ja muilta henkilöiltä saamiensa uhkausten heijastelevan yhteiskunnallista painetta muslimeita kohtaan olla jättämättä islamia. Kristittyjä pidetään USDOS:n viittaaman kansainvälisen kansalaisjärjestön artikkelin mukaan joko ulkopuolisina, tai ei ainakaan täysin tunisialaisina. Ainakin jotkut ateistit ovat raportoineet kohdanneensa painetta piilottaa ateisminsa perheen ja yhteiskunnan taholta osallistumalla esimerkiksi islamilaisiin uskonnollisiin perinteisiin kuten ramadan-paastoon ja pidättäytymällä kritisoimasta islamia. Jotkut kristityt käännynnäiset kertoivat kokeneensa voimakasta torjuntaa perheen ja laajemman yhteisön taholta uskontonsa vuoksi, mukaan lukien väkivaltaa ja häätämistä kodeistaan. USDOS:n mukaan islamista kristinuskoon kääntymiseen liittyi sosiaalista stigmaa, joka sai monet pitämään kääntymisensä salassa. Tunisialainen ihmisoikeusjärjestö Attalaki Association raportoi perheenjäsenten ja turvallisuuspalveluiden edustajien häiritsevän kristittyjä.[[26]](#footnote-26)

YK:n ihmisoikeusneuvoston uskonnonvapautta Tunisiassa koskeva raportti toteaa, että islamista muihin uskontoihin kääntyneitä kohtaan on raportoitu kohdistuneen häirintää ja painostusta yhteiskunnan taholta siinä missä ateisteja on uhkailtu ja heitä vastaan on hyökätty. Raportti toteaa myös, että lainvalvontaviranomaisia on syytetty ateistien ja käännynnäisten häirinnästä Tunisian kansallisten lakien vastaisesti. [[27]](#footnote-27) Raportti nostaa myös esille Tunisian yleistä järjestystä ja moraalia suojelevat lainkohdat, joiden se ei katso olevan linjassa Tunisian vuonna 2014 hyväksytyn perustuslain kanssa. Näiden lainkohtien nojalla viranomaiset ovat joissain tapauksissa puuttuneet muslimeihin kohdistuneeseen lähetystyöhön, rankaisseet ramadan-paaston julkista rikkomista enimmillään kuukauden vankeusrangaistuksilla, ja asettaneet henkilöitä syytteeseen uskonnollisia arvoja loukkaavaan puheen perusteella.[[28]](#footnote-28)

Kyselyvastauksen laatimisen puitteissa ei noussut esille raportointia, jonka mukaan andalusialaistaustalla olisi merkitystä sille, miten tunisialainen yhteiskunta suhtautuu islamista luopuneisiin, uskonnottomiin tai ateisteihin. Islamista luopuneisiin, uskonnottomiin ja ateisteihin kohdistettuja oikeudenloukkauksia käsitellään kysymyksessä 4.

## 4. Onko islamista luopuneisiin, ateisteihin tai uskonnottomiin kohdistunut oikeudenloukkauksia? Jos niin, minkälaisia, mitkä tahot ovat niitä toteuttaneet, ja onko oikeudenloukkauksia tapahtunut viime vuosina?

Ihmisoikeuskysymyksiä kansainvälisesti tarkastelevien tahojen kuten Amnesty Internationalin[[29]](#footnote-29), Human Rights Watchin,[[30]](#footnote-30) ja Yhdysvaltojen ulkoministeriön[[31]](#footnote-31) vuoden 2022 ihmisoikeusraporteista ei löytynyt mainintoja islamista luopuneiden, ateistien tai uskonnottomien kokemasta syrjinnästä tai oikeudenloukkauksista. Kyselyvastauksen laatimisen puitteissa löytyi kuitenkin jonkin verran uutisointia ja muuta raportointia islamista luopuneisiin, ateisteihin ja uskonnottomiin kohdistuneista oikeudenloukkauksista.

Uutislähteiden ja raporttien perusteella islamista luopuneisiin, ateisteihin ja uskonnottomiin on kohdistettu oikeudenloukkauksia viranomaisten[[32]](#footnote-32) sekä perheen ja yhteisön[[33]](#footnote-33) toimesta. Lisäksi joidenkin fundamentalististen islamistien on raportoitu tehneen oikeudenloukkauksia julkisesti näkyviä ateisteja kohtaan.[[34]](#footnote-34)

Yhdysvaltain ulkoministeriön vuotta 2020 käsittelevän uskonnonvapausraportin mukaan Tunisian viranomaiset ovat ajoittain pidättäneet ja asettaneet syytteeseen henkilöitä uskontoon liittyvien syiden perusteella. Raportissa viitataan kesäkuussa 2020 julkaistuun Reutersin artikkeliin, jonka mukaan seksuaalivähemmistöjen asemaa edistävän Shams-järjestön puheenjohtajaa syytettiin”kiihotuksesta vihaan ja konfliktiin rotujen, ideologioiden ja uskontojen välillä” (eng. ”incitement to hatred and to animosity between races, doctrines and religions”) Tunisian terrorismin vastaisen lain perusteella. Raportissa viitataan Human Rights Watchin tietoon, jonka mukaan syytös perustui puheenjohtajan Mounir Baatourin Facebookissa jakamaan päivitykseen, jota kriitikot pitivät profeetta Muhammedia pilkkaavana. Raportissa mainitaan, että medialähteiden mukaan helmikuussa 2020 Tunisian poliisi pidätti neljä ulkomaalaista, jotka jakoivat Soussen kaupungissa kristinuskoon kääntymiseen kehottavia lehtisiä. Henkilöt vapautettiin kuulustelujen jälkeen ja myöhemmin karkotettiin maasta. Kesäkuussa 2020 bloggaaja Emna Chargui tuomittiin kuuden kuukauden vankeusrangaistukseen ja noin 750 USA:n dollarin sakkoihin hänen jaettuaan sosiaalisessa mediassa Koraania imitoivan ja koronapandemiaa kommentoivan ”Koronasuuran” (ar. Surat Corona). Charguita syytettiin Tunisian lehdistölain mukaisesti ”vihan lietsonnasta uskontojen välillä” sekä ”tunnustettujen uskontojen loukkaamisesta”. Chargui valitti päätöksestä ja pakeni maasta ennen tuomion täytäntöönpanoa. Tunisian viranomaiset ovat myös sensuroineet ja käyneet muihin toimiin islamilaisia toimijoita kohtaan, jotka eivät ole edustaneet sen islamintulkinnan linjaa. Kristityt ovat syyttäneet viranomaisia siitä, että ne ovat estäneet pyrkimykset perustaa arabiankielinen kirkko tai hautausmaa, ja bahait ovat raportoineet muun muassa häirinnästä poliisiasemilla ja siitä, että viranomaiset ovat estäneet heitä perustamasta omaa järjestöään.[[35]](#footnote-35)

Vakaumuksellisena ateistina luonnehditun Emna Charguin tapauksesta on raportoitu laajasti kansainvälisessä mediassa.[[36]](#footnote-36) Amerikkalainen New York Times (NYT) kertoi Charguin saaneen satoja tappouhkauksia ja uhkauksia seksuaalisesta väkivallasta julkaisemansa sosiaalisen median päivityksen vuoksi. Chargui kertoi NYT:lle tapauksen vaikuttaneen hänen itsensä lisäksi koko perheeseen. Charguin vuokranantaja, jolta tämän perhe oli vuokrannut asuntoaan kymmenen vuoden ajan, oli ilmoittanut päättävänsä perheen vuokrasopimuksen Charguita koskevan kohun seurauksena, koska ei halunnut olla perheen kanssa missään tekemisissä.[[37]](#footnote-37) Tunisialainen journalisti Layli Foroudi julkaisi Emna Charguin kohtaloa käsitelleen artikkelin syyskuussa 2020. Foroudin haastattelema Chargui kertoo, että häntä kuulustelleet syyttäjät eivät olleet kiinnostuneita ainoastaan hänen jakamansa julkaisun sisällöstä vaan myös hänen uskonnollisesta vakaumuksestaan. Charguilta oli kysytty, oliko tämä ateisti, ja kun tämä vastasi myöntävästi, häneltä kysyttiin, onko hänellä lääkitys ja onko hän hakenut apua psykologilta. Artikkelia varten haastateltu poliittinen analyytikko ja entinen oikeustieteen professori Mohamed Kerrou toteaa, että Charguin uskomuksia koskevat kuulustelukysymykset ovat Tunisian perustuslain vastaisia sikäli kuin ne loukkaavat uskonnon ja omantunnon vapauden periaatetta ja kertovat tunisialaisten tuomareiden konservatiivisuudesta.[[38]](#footnote-38)

Vuonna 2017 the New Arab lehti raportoi, että viisi tunisialaista pidätettiin, koska he eivät kunnioittaneet ramadan-paastoa,[[39]](#footnote-39) minkä seurauksena kymmenien tunisialaisten raportoitiin osoittaneen mieltä sen puolesta, että he saisivat rauhassa syödä ja juoda julkisesti ramadan-paaston aikaan.[[40]](#footnote-40) Neljä viidestä pidätetystä sai kuukauden vankilatuomion, koska he olivat syöneet julkisesti paaston aikaan, ja yksi sai kuukauden vankilatuomion, koska hän oli polttanut julkisesti paaston aikana tupakkaa.[[41]](#footnote-41) HRW raportoi vuoden 2019 kesäkuussa, että tunisialainen kahvilan omistaja pidätettiin ja tuomittiin kuukauden ehdolliseen vankeuteen julkisen moraalin loukkaamisesta, koska hän oli pitänyt kahvilaa auki ramadan-paaston aikana. Kahvilan pitäjän mukaan poliisi oli häirinnyt häntä myös edellisinä vuosina, kun hän piti kahvilaa auki paaston aikana.[[42]](#footnote-42)

Verkkomedia Uncommon Groundin huhtikuussa 2018 julkaisemassa jutussa kerrotaan naisesta, joka oli paennut Tunisiasta. Jutun mukaan naisen hyvin uskonnollinen perhe sekä hänen naapurinsa olivat uhkailleet häntä sen jälkeen, kun hänen ateisminsa ja biseksuaalisuutensa oli käynyt ilmi. Hän oli ollut lyhyesti naimisissa Tunisiassa miehen kanssa, joka kohteli häntä kaltoin, minkä jälkeen hän alkoi suunnitella keinoa päästä pois maasta. Hän meni turistivisan turvin Espanjaan, josta hän jatkoi matkaa Saksaan, josta hän haki turvapaikkaa.[[43]](#footnote-43)

Vuonna 2012, kaksi ateistia Jabeur Mejri ja Ghazi Beji tuomittiin seitsemäksi ja puoleksi vuodeksi vankeuteen ja merkittävään sakkorangaistukseen Facebookissa julkaisemiensa kuvien vuoksi, jotka oikeus katsoi jumalanpilkaksi (eng. *blasphemous*). Mejri vangittiin, mutta Beji onnistui pakenemaan maasta. Kaksi vuotta kestäneen kansainvälisen kampanjoinnin ja mediahuomion seurauksena Mejri armahdettiin vuonna 2014, mutta vuonna 2020 hänet vangittiin uudelleen tuomittuna ”julkisen virkamiehen loukkaamisesta” ja ”pyhien arvojen loukkaamisesta” tuomioistuimen virkamiehen kanssa käydyn kiistan seurauksena.[[44]](#footnote-44)

The New Arab -lehden haastatteleman islaminuskosta kristityksi kääntyneen miehen mukaan hänen perheensä ja ystävänsä olivat hyväksyneet hänen kääntymyksensä, mutta hän piti vaikeana uskonsa paljastamista laajemman yhteisön edessä. Hänen mukaansa hän tiesi kristinuskoon kääntyneitä, joita oli pahoinpidelty. Yhdeltä henkilöltä oli murrettu luita, ja muita oli heitetty ulos heidän kotoaan. Toisen kristinuskoon kääntyneen naisen mukaan hän ei voi kertoa kääntymyksestä perheelleen, koska he eivät kunnioittaisi hänen uskoaan, vaan ajattelisivat kääntymisen johtuvan siitä, että hän haluaisi juoda alkoholia eikä käyttää huivia.[[45]](#footnote-45)

Ranskalaisen Le Point -lehden reportaasissa vuoden 2021 helmikuulta uskonnottomista tunisialaisista yhtä haastateltua miestä kuvataan niiksi harvoiksi, jotka uskaltavat toimia julkisesti ateistina. Hänen mukaansa internetin välityksellä keskustelu uskonnosta oli käynyt helpommaksi. Toisen haastatellun ateistin, Mohammad Jandoulin, mukaan hän oli toiminut aiemmin imaamina, mutta luopunut uskosta. Jandoulin mukaan Tunisiassa voi elää ateistina vapaasti. Hän kertoo, että heidän uskonnottomien Facebook-yhteisössä oli 1400 jäsentä. Toisaalta hänen mukaansa vuonna 2016 islamistien tukija oli puukottanut häntä vatsaan hänen puheidensa takia. Artikkelia varten haastatellun nuoren naisen mukaan hän ei voi kertoa uskonnottomuudestaan Nabeulin kaupungin läheisessä kylässä asuville uskonnollisille vanhemmilleen, koska nämä eivät hyväksyisi sitä. Hänen mukaansa aiemmin teini-ikäisenä hän oli jäänyt tädilleen kiinni muun muassa ateististen kirjojen lukemisesta, minkä seurauksena täti oli polttanut hänen kirjansa, hänelle oli tehty lääkärillä neitsyystesti ja hänet oli lukittu kotiin puoleksi vuodeksi. Samaa artikkelia varten haastatellun juristin ja vapaa-ajattelijoiden yhdistyksen pääsihteerin Rahma Essidin kuvataan saaneen tappouhkauksia sen jälkeen, kun hänelle myönnettiin Puolassa järjestetyssä vapaa-ajattelijoiden tapahtumassa palkinto. Hänen mukaansa vuonna 2019 ”jihadisti” oli lähetetty tappamaan hänet[[46]](#footnote-46), ja toisessa haastattelussa Essidin mukaan palkinnon saamisen jälkeen hänen kuvaansa levitettiin ”salafistien” sivuilla.[[47]](#footnote-47) Essidin mukaan ateismista on vaikea puhua julkisesti Tunisiassa, koska suurin osa tunisialaisista on konservatiivisia, ja ne, jotka uskaltavat puhua aiheesta julkisesti riskeeraavat sen, että heidän perheensä hylkäävät heidät ja heistä tulee kodittomia.[[48]](#footnote-48)

Ranskalaislehti Charlie Hebdon haastattelussa Essid kertoo, että osallistuessaan mielenosoitukseen omantunnonvapauden puolesta salafistit olivat hyökänneet hänen kimppuunsa, mistä hänellä oli jäljellä arpia jalassaan. Artikkelin mukaan Essidin edustama vapaa-ajattelijoiden järjestö oli ainut virallisesti tunnistettu ateistijärjestö arabimaailmassa. Essidin mukaan he olivat saaneet perustaa järjestön, mutta he eivät saaneet järjestää luvallisesti mielenosoituksia. Toinen Charlie Hebdon haastattelema ateisti ja vapaa-ajattelijoiden järjestön perustaja, Hatem Limam, kertoo olleensa itse ennen salafisti, ja että häneen oli kohdistettu kaksi veitsihyökkäystä. [[49]](#footnote-49)

Minority Rights Group (MRG) raportoi, että joidenkin tunisialaisten kansalaisjärjestöjen mukaan kristinuskoon kääntyneiden entisten muslimien määrä on nykyään ollut kasvussa. MRG:n mukaan, vaikka kääntyminen ei ole laissa kielletty, sosiaalinen stigma kääntymisestä on yhteiskunnallisesti levinnyt laajalle, ja kääntyneet ryhmät pääsääntöisesti haluavat pitäytyä salassa. Monet kääntyneet kohtaavat yhteisöstä eristämistä ja jopa väkivaltaa omien perheidensä taholta. Lähteen mukaan myös viranomaiset voivat kohdistaa kääntyneisiin häirintää. Lähteen mukaan vuoden 2016 marraskuussa yhdeksän nuorta kristittyä käännynnäistä pysäytettiin Gafsassa terrorisminvastaisten joukkojen toimesta, ja heitä uhattiin, mikäli he eivät kieltäneet uutta uskoaan. Turvallisuusjoukot sanoivat, että tapahtuman taustalla oli se, että käännynnäiset olivat käyttäytyneet epäilyttävästi sen sijaan, että heidät olisi pysäytetty heidän uskontonsa takia.[[50]](#footnote-50)

Kristillisen järjestön Open Doorsin raportissa kristittyjen tilanteesta Tunisiassa ajalla 1.10.2020–30.9.2021 raportoitiin yhden islamista kristinuskoon kääntyneen naisen tulleen hänen aviomiehensä pahoinpitelemäksi, kun mies sai tietää hänen kääntymisestään.[[51]](#footnote-51) Open Doorsin raportissa ajalta 1.11.2018–31.10.2019 mainitaan, että joitakin kristittyjä oli pidätetty ja heitä oli kuulusteltu heidän toiminnastaan ja heitä oli syytetty käännyttämisestä. Raportin mukaan ajanjaksolla useampien kristittyjen, erityisesti kääntyneiden kristittyjen naisten, oli muutettava maan sisäisesti perheen aiheuttaman paineen ja uhkailujen takia. Lisäksi mainitaan, että useita kristittyjä käännynnäisiä olisi pahoinpidelty fyysisesti ja/tai seksuaalisesti.[[52]](#footnote-52)

## Lähteet

Amnesty International

29.3.2022. *Amnesty International Report 2021/22; The State of the World's Human Rights; Tunisia 2021*. <https://www.amnesty.org/en/location/middle-east-and-north-africa/tunisia/report-tunisia/> (käyty 28.4.2022).

18.5.2020. *Jabeur Mejri, imprisoned for Facebook posts in Tunisia*. <https://www.amnesty.org.uk/jabeur-mejri-imprisoned-facebook-posts-tunisia> (käyty 28.4.2022).

Arab Barometer

31.12.2019. *Young Arabs are Changing their Beliefs and Perceptions: New Survey*. <https://www.arabbarometer.org/media-news/young-arabs-are-changing-their-beliefs-and-perceptions-new-survey/> (käyty 28.4.2022).

5.12.2019. *Arabs are losing faith in religious parties and leaders*. <https://www.arabbarometer.org/media-news/arabs-are-losing-faith-in-religious-parties-and-leaders/> (käyty 28.4.2022).

BBC

14.6.2017. *Tunisian smoker jailed for not fasting during Ramadan.* [*https://www.bbc.com/news/world-africa-40273859*](https://www.bbc.com/news/world-africa-40273859)(käyty 23.5.2022).

14.7.2020. *Coronavirus: Blogger Emna Charqui given jail term over Koran-style post*. <https://www.bbc.com/news/world-africa-53408262> (käyty 28.4.2022).

28.1.2014. *دستور تونس: دولة "مدنية" لا "علمانية" (Tunisian* perustuslaki: ”siviili-” ei ”sekulaari-” valtio). <https://www.bbc.com/arabic/middleeast/2014/01/140128_tunisia_new_constitution> (käyty 28.4.2022).

Charlie Hebdo/Daussy, Laure 10.9.2019. *Tunisie: sois athée mais tais-toi*. <https://charliehebdo.fr/2019/09/international/tunisie-sois-athee-mais-tais-toi/> (käyty 23.5.2022).

Dominguez Diaz, Marta

3.5.2022. *Research Seminar: The Andalusians of Tunisia, Cultural pride and Privilege longing; Cultural Revivalism at the Crossroads of Identity and Class, Past and Present* [julkaisemattoman seminaaripaperin abstrakti]. <https://events.ceu.edu/2022-05-03/research-seminar-andalusians-tunisia-cultural-pride-and-privilege-longing-cultural> (käyty 28.4.2022).

14.1.2022. *Pasado y presente de los andalusíes en Túnez*. Al-Andalus y la Historia, Centro Superior de Investigaciones Científicas. <https://www.alandalusylahistoria.com/?p=3257> (käyty 28.4.2022).

5.1.2020. *Tunisia’s Andalusians: The Cultural Identity of a North African Minority* (julkaisemattoman konferenssipaperin abstrakti). American Historical Association, New York City, 134th Annual Meeting. AHA Session 238. <https://aha.confex.com/aha/2020/webprogram/Paper27814.html> (käyty 28.4.2022).

2019. *‘Otherness’ and Andalusian ethnogenesis in Tunisia; exploring one’s identity through the encounter with the other. Tunisia and the Mediterranean in Modern times: Identities, conflicts and representations*. National Historical Archives, Tunis, Tunisia. <https://www.alexandria.unisg.ch/257062/1/paper%20tunisia%20english.pdf> (käyty 28.4.2022).

Foroudi, Layli 11.9.2020. *Blogger flees Tunisia after arrest: After telling a joke, one Tunisian blogger had to flee her country to avoid prison*. Index on Censorship. 2020;49(3):42-43. <https://journals.sagepub.com/doi/full/10.1177/0306422020958281> (käyty 28.4.2022).

France 24 11.1.2017. *What it’s like to be an atheist in the world today (Part One)*. <https://observers.france24.com/en/20170111-what-it-be-atheist-different-countries-2017-part-one> (käyty 28.4.2022).

Freedom House 28.2.2022. *Freedom in the World 2022 – Tunisia*. <https://freedomhouse.org/country/tunisia/freedom-world/2022> (käyty 28.4.2022).

HRW (Human Rights Watch)

13.1.2022. *World Report 2022 – Tunisia*. <https://www.hrw.org/world-report/2022/country-chapters/tunisia> (käyty 28.4.2022).

7.6.2019. *Tunisia: Café Owner Jailed Over Ramadan Hours*. <https://www.hrw.org/news/2019/06/07/tunisia-cafe-owner-jailed-over-ramadan-hours> (käyty 23.5.2022).

Humanists International 28.10.2020. *The Freedom of Thought Report: Tunisia*. <https://fot.humanists.international/countries/africa-northern-africa/tunisia/> (käyty 28.4.2022).

Maahanmuuttovirasto/maatietopalvelu 18.10.2021. *Tunisia / Ennahda-puolue (Al-Nahda), puolueen toiminta ja mahdolliset oikeudenloukkaukset vuosina 2011–2021*. Saatavilla Tellus-maatietoportaalista.

Middle East Institute/Ditmars, Hadani 15.2.2018. *Nadia el-Fani: a soldier of secularism fights on*. <https://www.mei.edu/publications/nadia-el-fani-soldier-secularism-fights> (käyty 23.5.2022).

MRG (Minority Rights Group)

[päivitetty 11/2021]a. *World Directory of Minorities and Indigenous Peoples: Tunisia*. <https://minorityrights.org/country/tunisia/> (käyty 28.4.2022).

[päivitetty 11/2021]b. *Tunisia. Christians*. <https://minorityrights.org/minorities/christians-7/> (käyty 23.5.2022).

The New Arab/Bocchi, Alessandra 29.8.2017. *How religiously free is the Arab world’s most democratic country?* <https://english.alaraby.co.uk/analysis/lifting-veil-religious-freedoms-tunisia> (käyty 23.5.2022).

Open Doors

01/2022. *Tunisia: Full Country Dossier*. <https://www.opendoors.pl/sites/default/files/country_dossier/tunisia_wwl_2022_country_dossier.pdf> (käyty 23.5.2022).

12/2019. *Tunisia Country Dossier*. <https://www.opendoors.org.za/wp-content/uploads/2020/01/34.-Tunisia-Country-Dossier_WWL2020.pdf> (käyty 23.5.2022).

Le Point/Arefi, Armin 5.2.2021. *En Tunisie, cette jeunesse qui se détourne d’Allah*. <https://www.lepoint.fr/monde/en-tunisie-cette-jeunesse-qui-se-detourne-d-allah-05-02-2021-2412719_24.php#xtmc=en-tunisie&xtnp=12> (käyty 23.5.2022).

Tunisian perustuslaki 2014. Englanninkielinen käännös: <https://www.constituteproject.org/constitution/Tunisia_2014.pdf> (käyty 24.5.2022).

Uncommon Ground/Jacobsen, Scott 20.4.2018. *Atheis Woman Fleeing Persecution in Tunisia Seeks Refuge in Germany*. <https://uncommongroundmedia.com/bisexual-atheist-woman-fleeing-persecution-tunisia-germany/> (käyty 23.5.2022).

UNHRC (UN Human Rights Council) 3.10.2019. *Visit to Tunisia: Report of the Special Rapporteur on freedom of religion or belief*. A/HRC/40/58/Add.1. <https://documents-dds-ny.un.org/doc/UNDOC/GEN/G19/295/18/PDF/G1929518.pdf?OpenElement> (käyty 28.4.2022).

USDOS (US Department of State)

12.4.2022. 2021 Country Reports on Human Rights Practices: Tunisia. <https://www.state.gov/reports/2021-country-reports-on-human-rights-practices/tunisia/> (käyty 28.4.2022).

12.5.2021. *2020 Report on International Religious Freedom: Tunisia.* <https://www.state.gov/reports/2020-report-on-international-religious-freedom/tunisia/> (käyty 28.4.2022).

NYT (New York Times) 17.7.2020. *Tunisian Woman Sentenced to Prison Over Joke Alluding to the Quran*. <https://www.nytimes.com/2020/07/17/world/middleeast/emna-chargui-tunisia.html> (käyty 28.4.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Amnesty International 29.3.2022. [↑](#footnote-ref-1)
2. HRW 13.1.2022. [↑](#footnote-ref-2)
3. USDOS 12.4.2022. [↑](#footnote-ref-3)
4. MRG 11/2021. [↑](#footnote-ref-4)
5. Dominguez Diaz 3.5.2022. [↑](#footnote-ref-5)
6. Dominguez Diaz 5.1.2020. [↑](#footnote-ref-6)
7. Dominguez Diaz 14.1.2022. [↑](#footnote-ref-7)
8. Dominguez Diaz 2019. [↑](#footnote-ref-8)
9. Dominguez Diaz 2019. [↑](#footnote-ref-9)
10. Dominguez Diaz 2019. [↑](#footnote-ref-10)
11. Arabiankielisessä maailmassa siviilivaltion ”dawla madaniyya” käsite on noussut vaihtoehdoksi sekulaarille valtiolle ”dawla ‘ilmaniyya”. Termin merkitys on jossain määrin vakiintumaton ja tulkinnanvarainen. Tunisian perustuslakiin vuonna 2014 kirjattu siviilivaltion periaate voidaan nähdä kompromissina islamistien ja sekulaarien välillä. Islamista tehtiin esimerkiksi valtion virallinen uskonto, mutta toisaalta uskonnolle ja uskonnolliselle laille ei annettu virallista asemaa kansallisen lainsäädännön lähteenä. (Ks. esim. BBC 28.1.2014.) [↑](#footnote-ref-11)
12. USDOS 12.5.2021; Tunisian perustuslaki 2014 artikla 1; artikla 2; artikla 6. [↑](#footnote-ref-12)
13. The New Arab/Bocchi 29.8.2017; MRG [päivitetty 11/2021]b. [↑](#footnote-ref-13)
14. USDOS 12.5.2021. [↑](#footnote-ref-14)
15. USDOS 12.5.2021. [↑](#footnote-ref-15)
16. USDOS 12.5.2021. [↑](#footnote-ref-16)
17. Freedom House 28.2.2022, D2. [↑](#footnote-ref-17)
18. Humanists International 28.10.2020. [↑](#footnote-ref-18)
19. MRG [päivitetty 11/2021]a. [↑](#footnote-ref-19)
20. Arab Barometer 5.12.2019; 31.12.2019. [↑](#footnote-ref-20)
21. Foroudi 11.9.2020. [↑](#footnote-ref-21)
22. France 24 11.1.2017. [↑](#footnote-ref-22)
23. Islamistinen puolue Ennahda voitti vuoden 2011 vallankumouksen jälkeiset parlamenttivaalit. Ennahda-puoluetta on käsitelty tarkemmin Maahanmuuttoviraston maatietopalvelun kyselyvastauksessa ”Tunisia / Ennahda-puolue (Al-Nahda), puolueen toiminta ja mahdolliset oikeudenloukkaukset vuosina 2011–2021” (18.10.2021). [↑](#footnote-ref-23)
24. The New Arab/Bocchi 29.8.2017. [↑](#footnote-ref-24)
25. Humanists International 28.10.2020. [↑](#footnote-ref-25)
26. USDOS 12.5.2021. [↑](#footnote-ref-26)
27. UNHRC 3.10.2019, s. 12. [↑](#footnote-ref-27)
28. UNHRC 3.10.2019, s. 9–10. [↑](#footnote-ref-28)
29. Amnesty International 29.3.2022. [↑](#footnote-ref-29)
30. HRW 13.1.2022. [↑](#footnote-ref-30)
31. USDOS 12.4.2022. [↑](#footnote-ref-31)
32. Esim. USDOS 12.5.2021; Foroudi 11.9.2020; Amnesty International 18.5.2020; MRG [päivitetty 11/2021]b. [↑](#footnote-ref-32)
33. Esim. Uncommon Ground/Jacobsen 20.4.2018; The New Arab/Bocchi 29.8.2017; Open Doors 01/2022, 7. [↑](#footnote-ref-33)
34. Le Point/Arefi 5.2.2021; Charlie Hebdo/Daussy 10.9.2019. Lähteissä viitataan ”salafisteihin” sekä ”jihadisteihin”. Salafismi on sunnalaisen islamismin fundamentalistinen suuntaus. [↑](#footnote-ref-34)
35. USDOS 12.5.2021. [↑](#footnote-ref-35)
36. Esim. BBC 14.7.2020; NYT 17.7.2020. [↑](#footnote-ref-36)
37. NYT 17.7.2020. [↑](#footnote-ref-37)
38. Foroudi 11.9.2020 [↑](#footnote-ref-38)
39. The New Arab/Bocchi 29.8.2017. [↑](#footnote-ref-39)
40. Middle East Eye/AFP 12.6.2017. [↑](#footnote-ref-40)
41. Egypt Today 12.6.2017. [↑](#footnote-ref-41)
42. HRW 7.6.2019. [↑](#footnote-ref-42)
43. Uncommon Ground/Jacobsen 20.4.2018. [↑](#footnote-ref-43)
44. Amnesty International 18.5.2020. [↑](#footnote-ref-44)
45. The New Arab/Bocchi 29.8.2017. [↑](#footnote-ref-45)
46. Le Point/Arefi 5.2.2021. [↑](#footnote-ref-46)
47. Charlie Hebdo/Daussy 10.9.2019. [↑](#footnote-ref-47)
48. Le Point/Arefi 5.2.2021. [↑](#footnote-ref-48)
49. Charlie Hebdo/Daussy 10.9.2019. [↑](#footnote-ref-49)
50. MRG [päivitetty 11/2021]b. [↑](#footnote-ref-50)
51. Open Doors 01/2022, s. 7. [↑](#footnote-ref-51)
52. Open Doors 12/2019, s. 6. [↑](#footnote-ref-52)